6.9.2022
EL
Επίσημη Εφημερίδα της Ευρωπαϊκής Ένωσης
C 342/83 Τετάρτη 16 Φεβρουαρίου 2022
17.
θεωρεί, εν προκειμένω, ότι οι πολιτικές και οικονομικές συνέπειες της απόφασης για την αποχώρηση από την Ένωση είναι πολυσήμαντες· πιστεύει ότι αυτές δεν αξιολογήθηκαν πραγματικά και πλήρως από το Ηνωμένο Βασίλειο πριν από την απόφασή του να αποχωρήσει, γεγονός που οδήγησε σε ελλιπή προετοιμασία για τη διαδικασία· πιστεύει ότι οι Βρετανοί πολίτες ήταν ανεπαρκώς ενημερωμένοι σχετικά με την Ευρωπαϊκή Ένωση και τις εκτεταμένες συνέπειες που θα επέφερε η απόφαση αποχώρησης από την Ένωση· 18. φρονεί ότι οι διατάξεις του άρθρου 50 ΣΕΕ σχετικά με την γνωστοποίηση και την παράταση της προθεσμίας δυνάμει του άρθρου 50 παράγραφος 3 ΣΕΕ αξιοποιήθηκαν με επαρκώς ευέλικτο τρόπο ώστε να ανταποκρίνονται στις πολιτικές ταλαντεύσεις και ασυνέπειες των διαδοχικών κυβερνήσεων του Ηνωμένου Βασιλείου, διατηρώντας παράλληλα την ακεραιότητα της διαδικασίας αποχώρησης και διαφυλάσσοντας την έννομη τάξη της Ένωσης· 19.
υπενθυμίζει ότι η απόφαση αποχώρησης αποτελεί κυριαρχικό δικαίωμα ενός κράτους μέλους και ότι η Ένωση είναι υποχρεωμένη να αποδεκτεί την πρόθεση του κράτους αυτού· τονίζει ότι το άρθρο 50 ΣΕΕ δεν διευκρινίζει και, ως εκ τούτου, δεν θέτει περιορισμούς στον τύπο της γνωστοποίησης της πρόθεσης αποχώρησης· φρονεί, στο πλαίσιο αυτό, ότι σε περίπτωση που κράτος μέλος δεν σέβεται το δίκαιο της ΕΕ και/ή εκφράζει την πρόθεσή του να αρνηθεί να εφαρμόσει τις Συνθήκες ή να αναγνωρίσει τη δικαιοδοσία του ΔΕΕ και να σεβαστεί τις αποφάσεις του, τούτο συνιστά σαφή άρνηση των υποχρεώσεων που συναρτώνται με την προσχώρηση στην ΕΕ· 20. επισημαίνει ότι η αποχώρηση από την Ευρωπαϊκή Ένωση είναι εκ φύσεως πολύπλοκη διαδικασία και ότι οι πολιτικές επιλογές του αποχωρούντος κράτους μέλους όσον αφορά τις μελλοντικές σχέσεις του με την Ένωση μπορούν να επιτείνουν την πολυπλοκότητα αυτή·
Η σημασία μιας συντεταγμένης αποχώρησης 21. πιστεύει ότι, παρά το γεγονός ότι η αποχώρηση δεν εξαρτάται από την επίτευξη συμφωνίας μεταξύ του αποχωρούντος κράτους και της Ένωσης, η διαδικασία που ακολουθήθηκε για την αποχώρηση του Ηνωμένου Βασιλείου καταδεικνύει τη σημασία που έχει η σύναψη συμφωνίας σχετικά με τις ρυθμίσεις αποχώρησης, ιδίως όσον αφορά την προστασία των δικαιωμάτων και των εύλογων προσδοκιών των θιγόμενων πολιτών· 22.
θεωρεί ότι τα θεσμικά όργανα της ΕΕ κατέβαλαν κάθε δυνατή προσπάθεια και εκπλήρωσαν την υποχρέωσή τους να εξασφαλίσουν τη σύναψη συμφωνίας· επιδοκιμάζει τις προσπάθειες που καταβλήθηκαν για να αποφευχθεί η πιθανότητα αποχώρησης χωρίς συμφωνία· σημειώνει, στο πλαίσιο αυτό, ότι, σύμφωνα με το άρθρο 50 παράγραφος 3 ΣΕΕ, εάν δεν επιτευχθεί συμφωνία, η αποχώρηση τίθεται σε ισχύ δύο έτη μετά την κοινοποίηση στο Συμβούλιο· επισημαίνει ότι δεν υπάρχουν διατάξεις στη ΣΕΕ που να ρυθμίζουν την πιθανότητα αποχώρησης χωρίς συμφωνία και επομένως μια άτακτη αποχώρηση· 23.
υπογραμμίζει ότι, δεδομένου του υψηλού βαθμού ολοκλήρωσης της ενιαίας αγοράς της ΕΕ, η αποχώρηση ενός κράτους μέλους επηρεάζει όλους τους τομείς οικονομικής δραστηριότητας και ότι απαιτούνται νομικές και διοικητικές προσαρμογές σε κάθε επίπεδο, ενωσιακό, εθνικό και τοπικό· επαναλαμβάνει τη σημασία του έργου που επιτέλεσαν η Επιτροπή και τα κράτη μέλη σε όλα τα επίπεδα της δημόσιας διοίκησης αλλά και όσον αφορά την ευαισθητοποίηση και την προετοιμασία τόσο των πολιτών όσο και του ιδιωτικού τομέα, δημοσιεύοντας πολλές ειδικές ανακοινώσεις ετοιμότητας των ενδιαφερόμενων μερών και εγκρίνοντας εγκαίρως μονομερή και προσωρινά μέτρα έκτακτης ανάγκης για την αντιμετώπιση της πιθανότητας μη επίτευξης συμφωνίας και μιας άτακτης αποχώρησης· 24. σημειώνει ότι η ΣΕΕ δεν καθορίζει ουσιαστικές απαιτήσεις όσον αφορά το πλαίσιο για τη μελλοντική σχέση μεταξύ του αποχωρούντος κράτους μέλους και της Ένωσης καθώς και τη συνάφειά της με τις ρυθμίσεις αποχώρησης· υπενθυμίζει, ωστόσο, ότι σύμφωνα με το άρθρο 50 παράγραφος 2 ΣΕΕ, η συμφωνία αποχώρησης πρέπει να λαμβάνει υπόψη το πλαίσιο των μελλοντικών σχέσεων του αποχωρούντος κράτους με την Ένωση· 25. σημειώνει ότι, στην περίπτωση της αποχώρησης του Ηνωμένου Βασιλείου, η διετής περίοδος που προβλέπεται στο άρθρο 50 παράγραφος 3 ΣΕΕ, μετά την παρέλευση της οποίας παύουν να ισχύουν για το αποχωρούν κράτος μέλος οι Συνθήκες και η οποία αρχίζει από τη στιγμή της γνωστοποίησης της αποχώρησής του, αποδείχθηκε εξαιρετικά σύντομη για μια εύτακτη αποχώρηση, καθότι κρίθηκε αναγκαίο να παραταθεί τρεις φορές, ενώ καθορίστηκε και μεταγενέστερη μεταβατική περίοδος· υπενθυμίζει ότι αυτό το χρονικό διάστημα μπορεί να παραταθεί σύμφωνα με το άρθρο 50 παράγραφος 3 ΣΕΕ· θεωρεί ότι η εν λόγω παράταση επιτρέπει τη συνέχιση των διαπραγματεύσεων προκειμένου να αποφευχθεί μια αποχώρηση χωρίς συμφωνία· υπενθυμίζει, ωστόσο, ότι, καθ’ όλη τη διάρκεια της διετούς περιόδου και των περαιτέρω παρατάσεών της, πολίτες, οικονομικοί φορείς, κράτη μέλη καθώς και εμπορικοί εταίροι από τρίτες χώρες, αντιμετώπισαν μια άνευ προηγουμένου και παρατεταμένη ανασφάλεια δικαίου·